CELEX: 32010R0505
Language: bg
Date: 2010-06-14 00:00:00
Title: Регламент (ЕС) № 505/2010 на Комисията от 14 юни 2010 година за изменение на приложение II към Регламент (ЕО) № 854/2004 на Европейския парламент и на Съвета за определяне на специфичните правила за организирането на официален контрол върху продуктите от животински произход, предназначени за човешка консумация  (Текст от значение за ЕИП)

15.6.2010   
            
            
               BG
            
            
               Официален вестник на Европейския съюз
            
            
               L 149/1
            
         РЕГЛАМЕНТ (ЕС) № 505/2010 НА КОМИСИЯТА
   от 14 юни 2010 година
   за изменение на приложение II към Регламент (ЕО) № 854/2004 на Европейския парламент и на Съвета за определяне на специфичните правила за организирането на официален контрол върху продуктите от животински произход, предназначени за човешка консумация
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (1), и по-специално член 17, параграф 1 от него,
   като имат предвид, че:
   
               (1)
            
            
               Регламент (ЕО) № 854/2004 установява специфични правила за организацията на официален контрол на продуктите от животински произход, предназначени за консумация от човека.
            
         
               (2)
            
            
               В Регламент (ЕО) № 854/2004 се предвижда, че държавите-членки трябва да гарантират, че производството и предлагането на пазара на живи двучерупчести мекотели и по аналогия — на живи бодлокожи, живи ципести и живи морски коремоноги, минава през официален контрол, описан в приложение II. В глава II от посоченото приложение са предвидени разпоредбите по отношение на класификацията на производствените райони и наблюдението на тези райони.
            
         
               (3)
            
            
               Производствените райони са класифицирани според нивото на фекалното замърсяване. Животните, които се хранят чрез филтриране на вода, като двучерупчестите мекотели, могат да натрупат микроорганизми, представляващи риск за общественото здраве. Поради това класификацията на производствените райони се основава на наличието на някои микроорганизми, свързани с фекалното замърсяване.
            
         
               (4)
            
            
               Морските коремоноги като цяло не се хранят чрез филтриране на водата, вследствие на което рискът от натрупване на свързани с фекалното замърсяване микроорганизми може да се определи като незначителен. Освен това няма докладвана епидемиологична информация, според която може да се направи връзка между разпоредбите за класификацията на производствените райони с рисковете за общественото здраве, свързани с морските коремоноги, които не се хранят чрез филтриране на водата.
            
         
               (5)
            
            
               Предвид посочения научно-технически напредък тези морски коремоноги, които не са животни, хранещи се чрез филтриране на вода, следва да бъдат изключени от разпоредбите за класификацията на производствените райони.
            
         
               (6)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕО) № 854/2004 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 14 юни 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 139, 30.4.2004 г., стр. 206.
   
      ПРИЛОЖЕНИЕ
      Приложение II към Регламент (ЕО) № 854/2004 се изменя, както следва:
      
         „ГЛАВА III: ОФИЦИАЛЕН КОНТРОЛ, ОТНАСЯЩ СЕ ДО СТРИДИ, МИДИ И ПЕКТЕНИИ ОТ СЕМ. PECTINIDAE И ЖИВИ МОРСКИ КОРЕМОНОГИ, КОИТО НЕ СЕ ХРАНЯТ ЧРЕЗ ФИЛТРИРАНЕ НА ВОДАТА, СЪБИРАНИ ИЗВЪН КЛАСИФИЦИРАНИТЕ ПРОИЗВОДСТВЕНИ РАЙОНИ
         Официален контрол върху стридите, мидите и пектениите от сем. Pectinidae и живите морски коремоноги, които не се хранят чрез филтриране на водата, събирани извън класифицираните производствени райони, следва да се провежда на рибните тържища, в центровете за експедиция и в преработвателните предприятия.
         При официалния контрол следва да се провери дали живите двучерупчести мекотели съответстват на здравните стандарти, предвидени в глава V, раздел VII от приложение III към Регламент (ЕО) № 853/2004, както и на другите изисквания на глава IХ, раздел VII от приложение III към споменатия регламент.“